
A Gyöngyöspata - modell

A Gyöngyöspata-modell
2011 márciusában szélsőséges politikai erők gyakorlatilag megszálltak egy Heves megyei települést és hetekig ellenőrzésük alá vonták azt. Dolgozatom a „Gyöngyöspatai- modell” címet viseli, mivel úgy gondolom, hogy ez a szélsőséges csoportok éles, és mára szinte intézményesült gyakorlata volt. Véleményem szerint tudatosan készültek erre, stratégiájuk volt, kimutatható előkészületeikben a fokozatosság is. Ezt támasztja alá az is, - mellyel nem foglalkozom ebben a dolgozatban, de a téma szempontjából jelentőséggel bír – hogy nem csak Gyöngyöspatán zajlódtak le hasonló jelenségek. Később nagyon hasonló forgatókönyv alapján vonultak fel ugyanezek a szélsőségek Hajdúhadházán, Devecseren, Cegléden, kimutatható egyfajta modell jelleg.
Ha arra keressük a választ, hogy mi vezethetett el idáig, akkor két aggasztó társadalmi folyamat találkozásának lehettünk tanúi Gyöngyöspatán. Az egyik, hogy a romák a társadalom legalsó debilisében, egy igencsak leszakadó társadalmi rétegben helyezkednek el tömegesen. Kitörni, igényeiket, jogaikat érvényesíteni képtelenek, nincsenek meg hozzá a szükséges fórumok. A másik, hogy a magyar társadalom a 2006 óta folyamatosan radikalizálódik. Ez a szélsőjobboldali politikai erő jelenleg a harmadik legnépszerűbb párt ma Magyarországon, a „cigányozás” a közbeszéd részévé vált, valamint elterjedt az a megingathatatlan legenda is, hogy a jelenlegi helyzetet a romák kizárólag saját hibáiknak köszönhetik. A helyzetet tovább árnyalja, hogy egyes alapjogainkat gyakorlatilag felhasználják, visszaélnek azokkal egyes szélsőséges csoportok, gondolok itt az egyesülési és gyülekezési jogra, vagy a véleménynyilvánítás szabadságára.
A dolgozatban arra keresem a választ, hogy mi vezethetett a gyöngyöspatai konfliktus kialakításához milyen társadalmi-jogi környezetben indult el ez a folyamat, milyen érdekek mozgatták a szereplőket, miért nem sikerült megfelelő módon kezelni ezt a jelenséget, miben érhető tetten a modell-jelleg.



